Vessa Hanssen

Karin-Anna Hanssen som var best kjent som Vessa Hanssen, senere Vessa Hanssen Kleverud, (født 11. desember 1937 i Drammen, død 12. oktober 2008 samme sted) var en norsk operasanger (mezzosopran). Hun var datter av musikeren Øyvind Hanssen. 

Vessa Hanssen tok sangundervisning hos Gunvor Mjelva fra hun var femten år gammel. Senere studerte hun hos Else Schjøtt i København, og professor Ernst Tempele i Wien.

Hennes debut skjedde på Den norske opera i 1963 som Ludmilla i Den solgte Brud. Etter flere mindre roller ble hun fast ansatt der fra 1967. Vessa Hanssen ble en av de førende kreftene, og sang alle de store rollene for sin stemme. Da hun trakk seg tilbake i 1990 hadde hun sunget 52 roller.

I 1989 giftet hun seg med ungdomsvennen Tore Kleverud og flyttet tilbake til hjembyen.

Hun mottok en rekke priser, blant annet Kritikerprisen i 1976, Den Norske Operas Venners Hederspris i 1981 og Æresdrammen i 1985.

 Referanser 

Kategori:Norske operasangere
Kategori:Mezzosopraner
Kategori:Personer fra Drammen kommune
Kategori:Fødsler i 1937
Kategori:Dødsfall i 2008